Et stort svensk fødselsstudie er stoppet før tid på grund af seks døde babyer.

The Guardian skriver, at studiet havde til formål at undersøge risikoen ved at føde i uge 43 fremfor i uge 42. Normalt en graviditet 40 uger - her sættes terminsdatoen i hvert fald til.

10.000 gravide skulle i studiet inddeles i to grupper, hvor fødslen i den ene skulle sættes i gang i begyndelsen af uge 42, mens den anden gruppe af gravide skulle have fødslen sat i gang i begyndelsen af uge 43.

Så lang tid varer en graviditet Normalt varer en graviditet 40 uger, regnet fra første dag i sidste menstruation. En graviditet, der går til 42 fulde uger, kaldes overbåren. I dag rådes man til at blive sat i gang ved 41 uger og 5 dage, hvis fødslen ikke er gået i gang inden. Førstegangsfødende har tendens til at føde lidt senere, end de som har født før. De fleste børn bliver født efter 40 uger og to dages graviditet. Kilde: Sundhed.dk.

Men allerede i oktober sidste år blev studiet droppet efter fem dødfødsler og en enkelt spædbarnsdød - allesammen i gruppen af kvinder som først blev sat i gang i uge 43.

- Det ville have været uetisk at fortsætte, sagde forskerne ifølge The Guardian.

Svenske hospitaler ændrer praksis

Detaljerne om studiets forløb er først rigtigt blevet kendt nu, efter en af forskerne har offentliggjort nogle af detaljerne fra studiet i en ph.d.-afhandling.

Her skriver forskeren, at resultaterne bør betyde en ændring i anbefalingerne, så en graviditet ikke går længere end 41+0 uger (41 uger og 0 dage).

Allerede nu har Sahlgrenska Universitetshospital ifølge SVT ændret retningslinjer, og andre svenske hospitaler vil ifølge The Guardian også ændre retningslinjer.

Danske fødselslæger: Vi venter

I Danmark er den officielle anbefaling fra Dansk Selskab for Obstetrik og Gynækologi, at alle gravide har født inden uge 42+0. Og indtil der kommer officielle resultater fra det svenske studie, fortsætter den anbefaling, fortæller selskabets formand Hanne Brix Westergaard til DR Nyheder.

- Vi er nødt til at vide, hvorfor de seks fostre døde. Hanne Brix Westergaard, Dansk Selskab for Obstetrik og Gynækologi

- Det er et interessant studie, som vi holder meget øje med. Men vi afventer, at det bliver offentliggjort i et videnskabeligt tidsskrift. For så får vi alle detaljer, og der har været andre forskere, der har kigget på resultaterne.

Hun fortæller, at der i ph.d.-afhandlingen ikke er detaljeret information om dødsårsagen for de seks babyer i studiet.

- Vi er nødt til at vide, hvorfor de seks fostre døde. Måske viser det sig, at de seks kvinder havde en sygdom, som man ikke kendte til. Eller måske havde fostrene en misdannelse, som de døde af. De detaljer får vi sandsynligvis, når studiet bliver offentliggjort i et videnskabeligt tidsskrift, forklarer hun.

Nye retningslinjer har konsekvenser

Hvis det viser sig, at studiets konklusion bliver, at gravide bør sættes i gang med fødslen senest i uge 41+0, så vil Hanne Brix Westergaard sætte sig ned med en række kolleger og se på studiet og gennemgå al forskning på området.

Hvis alle gravide skal tilbydes igangsætning senest 41+0, vil det betyde en kæmpe belastning for alle landets fødeafdelinger. Hanne Brix Westergaard, Dansk Selskab for Obstetrik og Gynækologi

Og hvis de kommer frem til, at retningslinjerne bør laves om, skal regionspolitikerne tages med på råd, fortæller hun.

- Hvis alle gravide skal tilbydes igangsætning senest 41+0, vil det betyde en kæmpe belastning for alle landets fødeafdelinger. For de gravide skal ses flere gange, og der skal flere jordemoderhænder på dem.